**3 тур 2016-2017 уҡыу йылы.**

**9 - 11 кластар өсөн интернет-олимпиада һорауҙары**

**Вәлиев Айбулат, Күмертау ҡалаһы Республика**

**политехник лицей-интернаты**

1. Түбәндә бирелгән шиғыр юлдарынан өс төрлө тел күренешен билдәләргә: 1) морфологик үҙенсәлекте; 2) һүҙҙәрҙең лексик үҙенсәлеген; 3) синтаксик үҙенсәлеген.

*Әйләнә донъялар, кешеләр,* ***–***

*Ҡыштарым яҙҙарға әйләнә.*

*Шаҡ ҡатып, онотоп торам мин*

*Йөрәгем яраһын бәйләргә.*

*Әйләнә ауылдар, ҡалалар,*

*Ҡайғылар шатлыҡҡа әйләнә.*

*Сыбалған, таралған уйҙарым*

*теҙелә шул ваҡыт сәйләнгә.*

*Сәхнәгә сығыуға һәр ваҡыт*

*Ниңәлер телдәрем бәйләнә.*

*Әйтерһең, яҙмышым ошонда*

*Түңәрәк бәхеткә әйләнә* (Рәзил Вәлиев).

**Яуап:**1) **морфологик үҙенсәлеге:**

*уйҙарым, телдәрем, йөрәгем, ҡыштарым, яҙмышым –* ***исем, 3-сө зат.***

*Шаҡ ҡатып, онотоп –* ***хәл ҡылым.***

*Сыбалған, таралған уйҙарым –* ***сифат ҡылым.***

*Сығыуға –* ***исем ҡылым***

**2) һүҙҙәрҙең лексик үҙенсәлеге:**

*таралған уйҙарым, телдәрем бәйләнә –* ***фразеологизм,***

*түңәрәк бәхет –* ***эпитет***

*Әйләнә ауылдар, ҡалалар , әйләнә донъялар –* ***йәнләндереү.*** *Ҡайғылар шатлыҡҡа әйләнә –* ***антитеза алымы ҡулланылған***

*Йөрәгем яраһын бәйләргә –* ***метафора***

**3) синтаксик үҙенсәлеге:**

*Әйләнә донъялар, кешеләр,* ***–*** *Ҡыштарым яҙҙарға әйләнә.(* **Теҙмә ҡушма һөйләм)**

*Шаҡ ҡатып, онотоп торам мин*

*Йөрәгем яраһын бәйләргә.* **(Ябай һөйләм.)**

*Әйләнә ауылдар, ҡалалар, Ҡайғылар шатлыҡҡа әйләнә* **(Теҙмә ҡушма һөйләм.)**

 *Сыбалған, таралған уйҙарым*

*теҙелә шул ваҡыт сәйләнгә. Сәхнәгә сығыуға һәр ваҡыт*

*Ниңәлер телдәрем бәйләнә.*

*Әйтерһең, яҙмышым ошонда*

*Түңәрәк бәхеткә әйләнә* **(Ябай һөйләм.)**

2.Шиғырҙағы аҫтына һыҙылған һүрәтләү сараларының төрөн билдәләргә, мәғәнәләрен аңлатып яҙырға.

*Ярып уҙам төндөң ҡуйылығын,*

***Ҡояш йоҡлай, ай ҙа иҙрәгән.***

*Ҡапҡа һайын мине* ***йыр-моң көтә,***

*Таң һыҙыла һәр бер тәҙрәнән.*

***Сирендәргә ҡуша үҫкәнме ни,***

 *Баҫып тора гөлдәй ҡыҙ бала…*

***Яҙ нурына төрөнөп һөйөү килгән, –***

*Баҡса һайын сирень тумала* (Рәшит Назаров).

**Яуап:** *Яҙ нурына төрөнөп һөйөү килгән* ***– метафора.***

*Сирендәргә ҡуша үҫкәнме ни, йыр-моң көтә,Ҡояш йоҡлай, ай ҙа иҙрәгән* – ***йәнләндереү.***

3. Аҫтына һыҙылған һүҙҙәрҙең яһалышын билдәләргә, һөйләмдең ниндәй киҫәге һәм ниндәй һүҙ төркөмө булыуын аңлатып яуап яҙырға**.**

*Иҫә елдәр,* ***әйҙәй-әйҙәй***

*Болоттарҙы,*

*Аға ваҡыт,* ***йота-йота***

*Минуттарҙы.*

 *Елдәрҙе лә, ваҡытты ла*

***Яра-яра,***

 *Йәшлек бара оло юлдан,*

*Йәшлек бара* (Рәшит Назаров).

**Яуап:**әйҙәй-әйҙәй , йота-йота, яра-яра – **һүҙҙәрҙе ҡабатлау юлы менән яһалған ҡушма һүҙ.**

4. Шиғырҙа аҫтына һыҙылған һүҙбәйләнештәрҙең яһылышы буйынса төрөн билдәләргә:

*Ҡанат елпеп* ***гөлгә*** *ысыҡ* ***ҡуна****,*

*Талпынып ел иҫә…*

*Таң ата.*

*Аҡ аҡсарлаҡ төҫлө, ҡағынып-ҡағынып*

*Таң* ***ҡойондо төшөп йылғаға,***

*Һанһыҙ йондоҙ, бер ҙур ҡояш булып,*

***Тау үренә баҫып йылмая***(Рәшит Назаров).

**Яуап:***гөлгә ҡуна –* ***башҡарылыу,***

*ҡойондо төшөп йылғаға –* ***йәнәшәлек***

*тау үренә -* ***һөйкәлеү***

*баҫып йылмая-* ***йәнәшәлек***

5. Аҫтына һыҙылған һүҙҙәр һөйләмдең ниндәй киҫәге булып килгәндәр:

*Һағышланам* ***таңдар менән,***

*Моңаям* ***кистәр менән****.*

*Ниңә мине дөрләтмәйһең*

*Тылсымлы* ***хистәр менән***(Р. Вәлиев).

**Яуап:*****тултырыусылар***

6.Түбәндә бирелгән шиғырҙа ниндәй һүҙ формалары бирелгән:

*Ай-һай, ғәжәп кеше лә һуң*

 *Беҙҙең Сабирйән!*

*Эрелеккә – эре түгел,*

*Әммә сабыр йән* (Р. Назаров).

**Яуап:** *Сабирйән, сабыр йән –****омофондар.******Омофондар*** *– телмәр ағышында әйтелеше оҡшаш булып та, яҙылышы башҡа булғантөрлө мәғәнәләге һүҙҙәр һәм һүҙбәйләншетәр.*

7. Шиғырҙа һөйләмдәрҙең төрөн билдәләргә, бындай конструкциялар нисек атала, дөрөҫ яуап яҙырға:

*Бөйөктәрҙең була төрлөләре,*

*Була яҡшыһы һәм яуызы.*

*Бөйөктәрҙә бөйөк серҙәр бар, тип,*

*Тормайыҡсы асып ауыҙҙы.*

 *Бөйөктәрҙең осоштары бейек,*

 *Бөйөктәрҙә – бөйөк тарафтар.*

 *Бөйөктәрҙең хатаһы ла бөйөк,*

 *Бөйөктәрҙә бөйөк хәүеф бар* (Рәшит Шәкүр).

**Яуап:** *Бөйөктәрҙең була төрлөләре, (төрлөләре- эйә, була- хәбәре)*

 *Була яҡшыһы һәм яуызы. (Була – хәбәре, яҡшыһы һәм яуызы - эйә)* ***(теҙмә ҡушма һөйләм)***

 *Бөйөктәрҙә бөйөк серҙәр бар, тип,*

 *Тормайыҡсы асып ауыҙҙы****.(*сәбәп һөйләм)**

 *Бөйөктәрҙең осоштары бейек,*

 *Бөйөктәрҙә – бөйөк тарафтар.* (**теҙмә ҡушма һөйләм**)

 *Бөйөктәрҙең хатаһы ла бөйөк,*

 *Бөйөктәрҙә бөйөк хәүеф бар* ***.* (теҙмә ҡушма һөйләм)**

8.Һөйләмдәрҙә ни өсөн һыҙыҡтар ҡуйылған?

*Был тормоштоң әсе еле һинең*

*Яңағыңа әле сапмаған.*

*Һин бит – көнгә әле яңы үрләп*

*Бөрөләрен асҡан аҡ саған.*

*Ҡулҡайҙарың эйәгеңә ҡуйып*

*Ултырыуың – әле бер көлкө.*

*Уйланыр ҙа сағың булмай ҡалмаҫ,*

*Йәшәгәстен ерҙә бер килке* (Х. Назар).

***Яуап:*** *Һин бит – көнгә әле яңы үрләп*

 *Бөрөләрен асҡан аҡ саған.* (**әгәр эйә алмаштан, хәбәр исемдән килһә , эйә менән хәбәр араһында һыҙыҡ ҡуйыла. Һин –эйә, саған –хәбәр)**

*Ҡулҡайҙарың эйәгеңә ҡуйып*

*Ултырыуың – әле бер көлкө.*

***Яуап:*** *Һөйләмдә төшөп ҡалған ҡаршы ҡуйыу теркәүесе ( бары) урынына һыҙыҡ ҡуйыла.*

9. Аҫтына һыҙылған һүҙҙәрҙең мәғәнәһен аңлатырға, Жәлил Кейекбаев ниндәй тел күренешен ҡулланған:

*“Ә Шаһиәхмәт ағай был эште, моғайын, алып барып сығарыр ине… Ул волость тирәһендәге түрәләр менән һөйләшә лә белә, уның һүҙе лә үтә, сөнки танышлығы бар, ундағы түрәләр алдында* ***яҡшатлы*** *булып, улар менән* ***бер табаҡтан ашап йөрөй****…” – тип уйланы Әхмәди.*

***Йәнен ҡул осона тотоп****, һуғышҡа кергән саҡтарҙа, Шаһиәхмәт был турала бик йыш уйлай торғайны. Ә инде япондарға плен ҡалғас****, эт күрмәгәнде күреп****, ыҙа сиккән саҡтарында, ул Шаһиәхмәт ағаһына үпкәләй торғайны. Дөрөҫ, плендан иҫән-һау йөрөп ҡайтҡас, Әхмәдиҙең Шаһиәхмәт ағаһына ҡарата булған был үпкәһе бер аҙ таралды, ләкин уның күңелендә* ***ниндәйҙер бер төйөн*** *һаман һаҡлана ине әле…*

**Яуап:** *яҡшатлы* ***– диалект, кәрәкле кешеләргә яҡшы булып күренергә тырышҡан кеше.***

*бер табаҡтан ашап йөрөй –* ***фразеологизм. Йән дуҫ булып, бер һүҙле булып йәшәгән.***

*Йәнен ҡул осона тотоп –* ***фразеологизм. Ҡурҡып.***

*Эт күрмәгәнде күреп –* ***фразеологизм. Ҡыйынлыҡтар менән йәшәү.***

*Ниндәйҙер бер төйөн –* ***фразеологизм. Насар уй, иҫтәлек.***

10.Бирелгән шиғыр юлдарының идея йөкмәткеһе, художество һәм лексик үҙенсәлеге ниндәй саралар менән сағылдырылған:

*Төн тын. Ғәжәп.*

*Ниңә шул ваҡытта*

*Һөйләшәләр икән япраҡтар…*

*Япраҡтармы?*

*Юҡ та, кемдер, туҡта,*

*Таныш тауыш килә ҡолаҡҡа:*

* *Салауат, тим, төш, тим. Кил яныма,*

*Төн уҙғара килдем мин һиңә…*

*Һиҫкәнде яр. Күгәренде көмбәҙ,*

*Һағайҙылар: ни бар, Әминә?!..*

*Салауаттың йөрәк тибешенән*

*Сыңлап ҡуйҙы тимер күлдәге,*

*Бер ҡарашта осраштылар улар:*

* *Ниңә, – ти ул, – ете төндә һин?*

*Ҡаршы ярҙа Әминәһе тора,*

*Аҡ күлдәктән, ҡара толомо.*

*Сәс тиһәң сәс! Ергә тейә төшкән,*

*Тулҡын ялай уны һуҙылып.*

*Шып-шым булды елдәр,*

*Баш эйҙеләр гөлдәр,*

*Тамаҡ ҡырҙы ҡош-ҡорт таллыҡта.*

*Кемгә генә рәхәт булмай һуң ул*

*Серләшеүе изге таллыҡта* (Кәтибә Кинйәбулатова).

**Яуап:** *Һөйләшәләр икән япраҡтар –* ***йәнләндереү***

*Аҡ күлдәктән, ҡара толомо –* ***антонимдар***

*Һиҫкәнде яр. Күгәренде көмбәҙ, Һағайҙылар: ни бар, Әминә?!..- Һиҫкәнде, Күгәренде , Һағайҙылар –* ***синонимдар,***

*Бер ҡарашта ,ете төндә –* ***фразеологизм.***

*Тулҡын ялай уны һуҙылып -* ***метафора***

*Шып-шым булды елдәр,*

*Баш эйҙеләр гөлдәр,*

*Тамаҡ ҡырҙы ҡош-ҡорт таллыҡта –* ***йәнләндереү, инверсия күренеше****.*

11. Һөйләмдәрҙең схемаһын төҙөргә, төҙөлөшө буйыса ниндәй һөйләм, аҫтына һыҙылған һүҙҙәр һөйләмдең ниндәй киҫәге булып килә:

*Эй, ҡоштарҙың шыҡыйып та* ***осоуҙары,***

*Иңләп-буйлап, һауаларҙы* ***ҡосоуҙары!***

*Эй, йөрәктең аҡ шоңҡарҙай* ***талпыныуы,***

*Бейектәрҙән бейектәргә* ***артылыуы!* (**Рәшит Шәкүр).

**Яуап:** **Теҙмә ҡушма һөйләмдәр**. Аҫтына һыҙылған һүҙҙәр эйә булып килә.

[ ], [ ] [ ] ,[ ]

12. Аҫтына һыҙылған һүҙҙәрҙең яһалышын билдәләгеҙ, һөйләмдә башҡарған вазифаларын дөрөҫ билдәләргә:

*Сәскәле аҡланда йөрөнөм.*

*Сәскәләр менән иҫәнләштем.*

*Йөрәк һорай:*

*– Аҡ сәскәлә – аҡ бәхеттер,*

***Зәңгәрендә*** *– мөхәбәттер,*

*Һарыһында – һары һағыш,*

* *Ә ал сәскә ниңә ал икән?*

*Беләһе ине.*

*Ҡулдарыма алып*

***Оялсан*** *тажын,*

*Тажы эсендә ниҙәр барын*

*Күрәһе ине.*

*Сәскәләр менән* ***һаубуллаштым.***

*Ал сәскәне үҙем менән алдым* ( Р. Вәлиев).

**Яуап:***Зәңгәрендә –* ***исемләшкән сифат, тултырыусы.***

*Оялсан-* ***яһалма сифат, аныҡлаусы***

*Һаубуллаштым* ***– ҡушма ҡылым, хәбәр***

13. Түбәндәге шиғыр юлдарында ниндәй морфологик үҙенсәлек сағылдырылған, һәм был конструкция нисек атала?

*Был тынғыһыҙ йылдарымда*

*Күп яҡтарҙа булғаным бар.*

*Яландарҙың күркәмлеген*

*Күп тамаша ҡылғаным бар.*

*Сәскәләре, йылмайышып,*

*Ҡарай тура күҙҙәремә.*

*Елдәр һөйләй ҡолағыма*

*тик яғымлы һүҙҙәр генә.*

*Эсем яҡты, тышым яҡты*

*Ошо яҡтың нурҙарынан.*

*Йөрәгемдә дәртем артты*

*Ошо яҡтың йырҙарынан* (Рафаэль Сафин).

**Яуап:** *йылдарымда, күҙҙәремә, ҡолағыма , эсем , тышым, йөрәгемдә –* ***исемдәрҙең эйәлек категорияһы, 1- се затта.***

*күркәмлеген , сәскәләре, нурҙарынан, йырҙарынан -* ***исемдәрҙең эйәлек категорияһы, 3- сө затта.***

14. Аҫтына һыҙылған һүҙбәйләнеш һөйләмдә ниндәй синтаксик функция үтәй, халыҡ телендә ҡулланылған конструкцияны табып, аңлатып яҙырға:

*Өфө! Өфө! Һылыу ҡыҙҙар менән*

*Маҡтанырға хаҡың бар барын.*

*Тик хәтерләй микән урамдарың*

*Буй-һындың да шундай зифаһын?*

*Бер тәүәккәлерәк йәш художник,*

*хыялымда күргән сибәрҙе*

*мин – ҡолона хоҙай сығарып ҡуйған*

*юлыма, тип, уға эйәрҙе.*

*Үтеп кенә китте билдәһеҙ ҡыҙ…*

*Ә донъяға әллә ни булды.*

*Хатта ҡояш,*

***байып барған ҡояш,***

***уны күреп****, кире боролдо* (Рафаэль Сафин).

 **Яуап:**

*Байып барған ҡояш –* ***өҫтәлмәлектәрҙең айырымланыуы.***

*уны күреп* ***- хәл әйтеменең айырымланыу****ы.*

15. Түбәндәге һөйләмдәрҙән төрлө образдар, картиналар тыуҙырыу, һынландырыу, һүрәтләү өсөн ҡулланылған телмәр сараларын табып, уларҙың нисек аталғанын билдәләргә, өҙөк ниндәй стилдә яҙылғанын билдәләп, тулы яуап яҙырға:

*Һуғыш бөттө. Донъялар именләшә башланы. Мин дә егет ҡорона индем. Бәләкәсерәк булһа ла өй һалып ебәргән булдым. Былай үҙем балалыҡтан уҡ тырыш инем. Шулай ҙа эсте ҡорт кимерә бит. Танауға ла еҫ керҙе. Кис етеп эштән ҡайттыммы, әлеге Түрьяндар яғына барып әйләнеү минең өсөн ғазаплы бер ғәҙәткә инде лә ҡуйҙы. Тәүҙә ниңә шулай ҡыланыуымды ла аңламаным. Күңел тигән нимә – ҡанатлы ҡош, уны аңлауы ҡыйын икән. Әҙәм рәтендә йөрөргә була инде, тырышып эшләйем, һыр бирмәйем, йәнәһе. Арып-талып ҡайтам өйгә, ашарға ла тәгәрәргә, тип һүҙ бирәм үҙемә. Тик ашаныммы, киске һиллектә ял итеп алайым тип, урамға ыңғайлайым. Әлеге сәбәп кенә инде ул теләк-ниәт. Сығыуым була, эсте ниҙер кимерергә тотона. Аҡрын ғына бәләкәй ҡапҡаны асам да үҙебеҙҙең бер урамлы бәләкәй генә ауылыбыҙҙың һәр өйөн күҙҙән үткәрәм. Тынысланырға тырышам, йәнәһе. Булмай шул. Аяҡтар үҙҙәренән-үҙҙәре үрге осҡа алып китә. Остағы киле йыуанлыҡ эре бүрәнәләрҙән һалынған өй тәңгәленә етәм дә ҡаҡҡан бағаналай туҡтап ҡалам* (Әнүр Вахитов).

**Яуап:** *егет ҡорона -* ***фразеологизм, үҫеп етеү, балиғ булыу,***

*эсте ниҙер кимерергә тотона, эсте ҡорт кимерә бит –* ***фразеологизм, көнсөллөк килеү.***

*Танауға ла еҫ керҙе –* ***фразеологизм, донъяның серҙәрен һиҙә, аңлай башлау.***

*Ҡанатлы ҡош –****атама сағыштырыу****.*

*Күҙҙән үткәрәм –* ***фразеологизм, ҡарайым****.*

*Ҡаҡҡан бағаналай туҡтап ҡалам –* ***сағыштырыу.***

*Һыр бирмәйем –* ***фразеологизм. Бирешмәү.***

***Йәнле һөйләү стилендә яҙылған.***

16. Мәғәнәләре, вазифалары менән бер-береһенә ҡаршы, шул уҡ ваҡытта бәйләнеү юлдары менән генә айырыла торған һүҙбәйләнештәрҙе табып билдәләп, дөрөҫ яуап яҙырға:

*Миңә донъя һаман йылмайҙы…*

*Берсә мыҫҡыл,берсә һынау менән,*

*берсә наҙлап, берсә әсенеп.*

*Ул йылмайҙы миңә,*

*йә ап-асыҡ,*

*йә аҫтыртын ғына, йәшереп…*

*Гел йылмайҙы… Ҡиммәт төшкәндә лә*

*ҡайһы саҡта ошо йылмайыу, –*

*мин бәхетле булдым,*

*сөнки донъя*

*ҡараманы һытып сырайын,*

*донъя миңә гел йылмайып баҡты* (Рәшит Назаров).

**Яуап:** *мыҫҡыл йылмайыу – аҫтыртын йылмайыу*

*һынау менән йылмайыу – ап-асыҡ йылмайыу*

*наҙлап йылмайыу – аҫтыртын йылмайыу*

*әсенеп йылмайыу – йәшереп йылмайыу.*

17. Түбәндәге шиғырҙа һүрәтләү (тасуирлау) ниндәй саралар ярҙамында яһалған, һәм был һүрәтләү саралары нисек атала, дөрөҫ яуап яҙырға:

*Елдәрҙән мин сафлыҡ талап иттем,(****метафора)***

*Болоттарҙан аҡлыҡ һораным****.(метафора)***

*Хаҡлыҡ эҙләп, паклыҡ эҙләп ерҙә*

*Тәрәнәйҙе маңлай һырҙарым****.(метафора)***

 *Күңелемә ҡайғы-һағыш төшһә****,(метафора)***

 *Аҡ сәскәләр ерҙә эҙләнем****.(йәнләндереү)***

*Офоҡтарға ҡарап көтә торғас****,(метафора)***

*Офоҡтарға мандым күҙҙәрем****.(метафора)***

*Аҡлыҡ эҙләп ғүмер иткәнгәме, –* ***(метафора)***

*Ап-аҡ булды сикә сәстәрем.*

*Шатлығымды елгә һибеп үттем,(****йәнләндереү****)*

 *Тик ҡайғымды ергә сәсмәнем****.(йәнләндереү)***

*Бынан ары күҙҙе күккә төбәп,*

*Буш хыялдар менән йөрөмәм.(****сағыштырыу)***

*Минең бәхет – тик минеке булыр, –*

*Туҡтамаһын ғына йөрәгем* (Р. Вәлиев).

18. Күркәм әҫәрҙәрҙә ысынбарлыҡтағы күренештәрҙе баҙыҡ та, һынлы ла итеп төрлө буяуҙар менән тасуир итә алырлыҡ телмәр саралары – һүрәтләү саралары тип атала. Шиғырҙан телмәр сараларын билдәләргә:

*Юл йөрөүҙән дә ҙур, бөйөк ләззәт* ***(сағыштырыу)***

*беҙгә тағы ҡайҙа табыла!*

*Көнгә ҡара: йәйҙең толомонда* ***(метафора)***

*сулпыларҙың сыңлап торғаны****.(йәнләндереү)***

*Күр, биҙәкле еңен һелтәй биреп****,(йәнләндереү)***

*дер һелкетә баҫып донъяны, ,(****йәнләндереү)***

*ҡырҙар буйлап август бейеп йөрөй –* ***(метонимия)***

*кәйефләнеп алған, көр сағы.* ***(йәнләндереү)***

*Самаһыҙ киң, оло устарында*

*самаһыҙ ҙур ҡояш туҫтағы –* ***(метафора)***

*мөлдөрәмә тулы. Шат көлөшөү,*

*шау-шыу аша – әйҙә, эс тағы! –*

*Мәжлестәрҙә йырлап бал һуҙғандай****,(сағыштырыу)***

*игендәргә һуҙа туҫтағын.* ***(метафора)***

*Үҙе бейей һаман, үҙе эсә* ***(йәнләндереү)***

*тыуыр балаларҙың хаҡына* (Рафаэль Сафин).

 19. Шиғыр өҙөктәренең йөкмәткеһенә иғтибар итеп, уларҙа әсә теленең көсө, яғымлылығы, күркәмлеге нисек сағылғанын билдәләп, дөрөҫ яуап яҙырға:

 *Туған телем – моңло көйөм*

 *Ҡолағымды иркәләй****.(йәнләндереү)***

 *Яңғырашы шундай наҙлы,*

 *Йырлап аҡҡан шишмәләй****.(сағыштырыу)***

 *Туған телем – белем юлы* ***(сағыштырыу)***

 *Илтә тик яҡтылыҡҡа.*

 *Әсәм теле – оло аҡыл (****сағыштырыу)***

 *Өйрәтә яҡшылыҡҡа.*

*Туған тел – бөтмәҫ хазина,*

*Алтын, гәүһәр, ул ынйы (метафора)* ( Һ. Фәтҡуллина).

*Кеше теле ишеттерә,*

 *Барын берләп белештерә,*

*Ишеттереп телләштерә,*

*Белештереп кәңәштерә.*

***(йәнләндереү)***

*Яман һөйләп сәкәштерә,*

*Яҙыҡ һөйләп әрләштерә,*

*Ялған әйтеп аҙаштыра,*

*Яҡшы һөйләп аңлаштыра*

*(****йәнләндереү)***

(З. Ҡужабәкова).

*И туған тел, и матур тел,*

*әткәм-әнкәмдең теле!* ***(сағыштырыу)***

*Донъяла күп нәмә белдем һин*

*туған тел арҡылы.*

*Иң элек был тел менән әнкәм*

*бишек көйләгән,*

*Унан һуң төндәр буйы әбекәм*

*хикәйәт һөйләгән* ***(йәнләндереү)***(Ғ. Туҡай).

20. Һөйләмдең схемаһын төҙөргә, төҙөлөшө буйынса ниндәй һөйләм, аҫтына һыҙылған һүҙгә тулы морфологик анализ яһарға:

 *Ни өсөндөр шул саҡ иҫкә төштө*

*Йәшлегемдең алыҫ бер төнө…*

 *Беҙ ҙә шулай ҡырҙан ҡайта инек,*

 *Ергә йондоҙ яуған саҡтарҙа,*

*донъя ярып йырлап ҡайта инек*

 *көмөш* ***ҡыңғыраулы*** *аттарҙа* (Р. Сафин).

**Яуап:** *Беҙ ҙә шулай ҡырҙан ҡайта инек,*

 *Ергә йондоҙ яуған саҡтарҙа, донъя ярып йырлап ҡайта инек*

 *көмөш* ***ҡыңғыраулы*** *аттарҙа*

[ ], ( ), [ ] –Ҡатнаш ҡушма һөйләм. Ике баш һөйләм, бер ваҡыт һөйләм

**Ҡыңғыраулы** – сифат, баш. ф. ҡыңғырау, яһалма сифат – ҡыңғырау һүҙенән яһалған, шартлы сифат, һөйләмдә аныҡлаусы булып килгән.